Morten Bødskov (S), 2023-05-23:
Tak for det, formand.
Derfor vil jeg meget gerne takke for en rigtig god debat.
På trods af at der er flere forslag til vedtagelse, kan jeg med glæde konstatere, at der er enighed om en kerne i debatten: for det første, at det her er noget, der udvikler sig hastigt; for det andet, at det er noget, vi bør bruge tid på at diskutere; og for det tredje, at der, selv om vi allerede har regler i dag, er en udvikling, som betyder, at vi kommer til at tage stilling til mere regulering af det her område.
Så tusind tak for den brede enighed og den gode debat.
Jeg synes, at det, der på den ene side står tilbage fra debatten, er – som den sidste ordfører her sagde – at de sociale platforme spiller en vigtig rolle for den demokratiske debat i vores samfund, det er der ingen som helst tvivl om.
Omvendt står det på den anden side også klart efter debatten i dag, at de sociale medier selvfølgelig også har både en pligt til og et ansvar for at sikre, at alle kan komme til orde, og at man kan bekæmpe hadtale og ekkokamre, som det har været fremme, så man er i stand til netop at fremme en fri og en åben debat.
Jeg tror, at det, vi kommer til at diskutere i den kommende tid, vil have karakter af en diskussion, hvor vi kommer til at tage et både nødvendigt, men også helt grundlæggende opgør med den måde, som techgiganterne tilrettelægger deres forretningsmodeller på, hvilket jo, når man lytter til debatten og læser om, hvad der bliver skrevet om det, er kernen i det her.
Vi skal ikke tage fejl af, at der jo er en årsag til, at nogle af de største firmaer i verden igennem de sidste 10 år er techgiganter.
Hvorfor?
Det er jo nok, fordi alt det, vi snakker om her, giver penge, og derfor er der selvfølgelig en sammenhæng mellem deres forretningsmodeller og den debat, som de er med til at fremme og forme.
Derfor tror jeg, at det, vi kommer til at se ikke bare udfolde sig her i salen og i Folketinget, men også eksempelvis i EU, vil have karakter af et mere grundlæggende opgør med den forretningsmodel, som ligger bag deres virke.
Regeringen har som sagt nedsat et ekspertudvalg, som sidder og kigger på de her spørgsmål, og inden længe kommer der også et udspil fra ekspertudvalget.
Apropos forretningsmodellerne handler det jo grundlæggende om at kigge på techgiganternes mulighed for at høste data til deres eget brug; det bliver en af de diskussioner, vi får.
Men det handler jo også, som den sidste ordfører her sagde, der havde siddet og kigget på kattefilm på Instagram, om, hvordan det kan være, at Instagram er i stand til at fastholde den højtærede ordfører så længe med at se på kattefilm.
Det er jo nok, fordi de her techgiganter har en fastholdelsesmekanisme, som ikke bare påvirker børn og unge, men også voksne, forstår vi.
Og det understreger jo bare endnu mere behovet for at kigge på, hvad det er for fastholdelsesmekanismer, det er udtryk for her.
Og så tror jeg, at vi kommer til at kigge sådan lidt mere bredt på, hvordan algoritmer påvirker fastholdelse og adfærd.
Så jeg tror, der bliver store debatter.
Der bliver debatter, som også har en mere kulturel, social og adfærdsmæssig karakter, og her er det det rigtige sted at tage det, og det er den rigtige debat at tage, fordi det, vi jo grundlæggende taler om her, er tidens største tendens i formningen, om man vil, eller indretningen af debatten og formningen af vores adfærd.
Jeg tror, det er svært at finde andre ting, som med så kraftig styrke er i stand til at forme et samfunds adfærd som udbredelsen af de forskellige muligheder, der er, når vi taler om techgiganter.
Det kan være den dialogbaserede del, og det kan være andre dele af techgiganternes virke.
Så vi kommer til at fokusere på det her, og jeg ser frem til debatten.
Jeg mener, at der er et godt grundlag for den, og selv om der er forskellige vedtagelsestekster, synes jeg at kunne identificere en kerne, nemlig at det skal tages alvorligt.
Det er noget, vi skal bruge tid på at diskutere, fordi det er med til at forme det samfund, som vi jo alle sammen her i Folketinget på trods af politiske skel går op i og har en holdning til hvordan skal se ud.
Den debat glæder jeg mig til.
Tak for ordet.